თავი 2

იესო ქრისტეს პირველი სასწაული გალილეის კანაში

1 და მესამე დღეს ქორწილი იყო გალილეის კანაში და იყო იესოს დედა იქ.

2 და მიიწვიეს იესო და მისი მოწაფეები ქორწილში.

3 და როცა შემოაკლდათ ღვინო, უთხრა იესოს მისმა დედამ: ღვინო არა აქვთ.

4 უთხრა მას იესომ: რა არის ჩემი და შენი საზრუნავი, დედაკაცო? ჯერ არ მოსულა ჩემი ჟამი.

5 უთხრა მისმა დედამ მსახურებს: რასაც გეტყვით თქვენ, გააკეთეთ.

6 და იყო იქ ქვის ექვსი სარწყული იუდეველთა განწმენდის წესისამებრ და იტევდა ორ ან სამ საწყაოს.

7 და უთხრა მათ იესომ: აავსეთ სარწყულები წყლით. და აავსეს ისინი პირამდე.

8 და უთხრა მათ: ამოიღეთ ახლა და მიუტანეთ სუფრის გამგეს; და მათ მიუტანეს.

9 და როდესაც იგემა სუფრის გამგემ წყალი, რომელიც ღვინოდ იქცა – არ იცოდა, საიდან იყო, ხოლო მსახურებმა, რომლებმაც აავსეს წყალი, იცოდნენ – მოუხმო სიძეს სუფრის გამგემ

10 და უთხრა მას: ყოველი კაცი ჯერ კარგ ღვინოს დგამს და, როცა დათვრებიან, მაშინ - ურიგოს,ხოლო შენ შეინახე კარგი ღვინო აქამდე.

11 ასე დაიწყო სასწაულთა ქმნა იესომ გალილეის კანაში და გამოუცხადა თავისი დიდება და ირწმუნეს მისი მისმა მოწაფეებმა.

12 ამის შემდეგ ჩავიდა კაპერნაუმში იგი, და დედა და მისი ძმები და მისი მოწაფეები და იქ გაჩერდნენ რამდენიმე დღე.

იესო ქრისტეს პირველი ასვლა იერუსალიმში; ვაჭრების განდევნა ტაძრიდან

13 და მოახლოებული იყო იუდეველთა პასექი და ავიდა იესო იერუსალიმში;

14 და ნახა ტაძარში ხარების და ცხვრების და მტრედების გამყიდვლები და მეკერმეები, მსხდომარენი,

15 და გააკეთა შოლტი საბლისგან და გამოყარა ტაძრიდან ყველა: ცხვრები და ხარები, და მეკერმეებს დაუბნია კერმა და მაგიდები გადაუყირავა

16 და მტრედების გამყიდვლებს უთხრა: აიღეთ ეს აქედან და ნუ აქცევთ ჩემი მამის სახლს სავაჭრო სახლად.

17 და გაახსენდათ მის მოწაფეებს, რომ დაწერილია: შურმა შენი სახლისამ შემჭამა მე ფს.68,10).

18 მიუგეს იუდეველებმა და უთხრეს მას: რა სასწაულს გვიჩვენებ ჩვენ, ამას რომ აკეთებ?

19 მიუგო იესომ და უთხრა მათ: დაანგრიეთ ეს ტაძარი და სამ დღეში აღვადგენ მას.

20 უთხრეს მას იუდეველებმა: ორ-მოცდაექვსი წელი შენდებოდა ეს ტაძარი და შენ სამ დღეში აღადგენ მას?

21 ხოლო იგი ამბობდა თავისი სხეულის ტაძრის შესახებ.

22 და როცა აღდგა მკვდრეთით, გაახსენდათ მის მოწაფეებს, რომ ამას ამბობდა, და ირწმუნეს წერილისა და სიტყვისა, რომელიც უთხრა იესომ.

23 და როცა იყო იერუსალიმში პასექზე, დღესასწაულზე, მრავალმა ირწმუნა მისი სახელით, რადგან ხედავდნენ მის სასწაულებს, რომლებსაც აღასრულებდა;

24 ხოლო თვით იესო არ ცდილობდა, რომ ერწმუნათ მათ მისი, იმის გამო რომ თვითონ იცნობდა ყველას,

25 და არ სჭირდებოდა, რომ ვინმეს დაემოწმებინა ადამიანის შესახებ, რადგან თვითონ იცოდა, რა იყო ადამიანში.